FI Euroopan unionin virallinen lehti C 147/23

TIIVISTELMÄ KOMISSION PÄÄTÖKSESTÄ

tehty 26 päivänä lokakuuta 2004,

EY:n perustamissopimuksen 81 artiklan mukaisesta menettelystä

(Asia COMP/F-1/38.338 – PO/Neulat)

(tiedoksiannettu numerolla K(2004) 4221)

(Ainoastaan englannin- ja saksankieliset tekstit ovat todistusvoimaisia)

(ETA:n kannalta merkityksellinen teksti)

2009/C 147/15

1. JOHDANTO JA RIKKOMISET

Kolme yritystä ja niiden tytäryhtiöt eli William Prym GmbH & Co. KG ja Prym Consumer GmbH & Co. KG, Coats Holdings Ltd ja J & P Coats Ltd, Entaco Ltd ja Entaco Group Ltd tekivät kirjallisia, muodollisesti kahdenvälisiä sopimuksia 10 päivän syyskuuta 1994 (kesäkuussa 1994 allekirjoitettu aiesopimus tuli voimaan 10 päivänä syyskuuta 1994) ja 31 päivän joulukuuta 1999 välisellä ajanjaksolla. Käytännössä ne merkitsivät kolmenvälistä sopimusta, jolla yritykset jakoivat tuotemarkkinat (segmentoimalla kovan lyhyttavaran Euroopan markkinat) ja maantieteelliset markkinat (segmentoimalla neulojen Euroopan markkinat) tai myötävaikuttivat niiden jakamiseen. Lisäksi kyseiset yritykset osallistuivat kahden- tai kolmenvälisiin kokouksiin 10 päivän toukokuuta 1993 ja 8 päivän marraskuuta 2001 välisenä aikana (Coats osallistui vain alustaviin kokouksiin). Nämä sopimukset ja yhdenmukaistetut menettelytavat rikkovat EY:n perustamissopimuksen 81 artiklan 1 kohtaa, ja niiden tavoitteet ja vaikutukset olivat seuraavanlaisia:

Seuraavien yritysten osalta: William Prym GmbH & Co. KG ja Prym Consumer GmbH & Co. KG sekä Entaco Ltd ja Entaco Group Ltd:

— Euroopan kovan lyhyttavaran markkinoiden jakaminen rajoittamalla Entaco Ltd:n liiketoiminta käsinompelu- ja erikoisneulojen kauppaan, mikä merkitsee tuotemarkkinoiden jakamista käsinompelu- ja erikoisneulojen markkinoiden, laajempien neulamarkkinoiden sekä muun kovan lyhyttavaran markkinoiden välillä.

— Euroopan neulamarkkinoiden segmentoiminen rajoittamalla Entaco Ltd:n toiminta Yhdistyneeseen kuningaskuntaan, Irlantiin ja (osittain) Italiaan ja estämällä kyseisen yrityksen pääsy Manner-Euroopan neulamarkkinoille (poikkeuksena olivat vakiintuneet asiakkaat). Tällä tavoin kyseiset markkinat varattiin tosiasiallisesti William Prym GmbH & Co. KG:lle ja sen tytäryrityksille, mikä merkitsee neulamarkkinoiden maantieteellistä markkinajakoa.

Seuraavien yritysten osalta: Coats Holdings Ltd ja J & P Coats Ltd:

— Erityisesti yritysten oman neulamerkin (Milward) suojeleminen vähittäismarkkinoilla Entaco Ltd:n harjoittamalta kilpailulta seuraavin keinoin: i) Entaco Ltd:n kanssa tehty yksinomainen toimitus- ja ostosopimus, joka kattoi Yhdistyneen kuningaskunnan ja (osittain) Italian ja ii) Entaco Ltd:n velvoittaminen noudattamaan sen William Prym GmbH & Co. KG:n ja tytäryritysten kanssa tekemää sopimusta maantieteellisten markkinoiden jakamisesta.

Tämä päätösluonnos perustuu edellä mainittuihin kirjallisiin kahdenvälisiin sopimuksiin sisältyviin molemmille yrityksille ehtoja asettaneisiin lausekkeisiin ja tiettyihin samalta ajanjaksolta peräisin oleviin asiakirjoihin. Näitä lausekkeita uudistettiin ajan myötä.

Tässä yhteydessä olisi tuotava esille, että Entaco Ltd:n puolesta esitetty sakkojen määräämättä jättämistä tai alentamista koskeva pyyntö vahvistaa kaikki komission menettelyn yhteydessä tekemät havainnot. Väitetiedoksiantoon esittämässään vastauksessa Prym tunnusti osallistuneensa rikkomisiin mutta kiisti merkityksellisten markkinoiden koon.

2. MENETTELY

Komissio teki jäljempänä esitettävät havainnot niiden tutkimusten yhteydessä, joita se suoritti asetuksen N:o 17 14 artiklan 3 kohdan mukaisesti 7 ja 8 päivänä marraskuuta 2001 useiden yhteisön kovan ja pehmeän lyhyttavaran valmistajien tiloissa (erityisesti Entaco Ltd, Coats plc, William Prym GmbH & Co. KG ja saksalainen kiinnitystarviketeknologian tuottajien yhdistys VBT (Fachverband Verbindungs- und Befestigungstechnik)). Mainittujen tutkimusten ja tämän jälkeen asetuksen N:o 17 11 artiklan nojalla tehtyjen tiedustelujen avulla komissio sai asiakirjatodisteita, jotka osoittavat, että seuraavat yritykset olivat rikkoneet EY:n perustamissopimuksen 81 artiklaa: William Prym GmbH & Co. KG, Prym Consumer GmbH & Co. KG, Coats Holdings Ltd, J & P Coats Ltd ja Entaco Ltd. Tutkimukset käynnistyivät Entacossa työskentelevän Martin Ellisin 23 päivän elokuuta 2000 ja 6 päivän elokuuta 2001 välisenä aikana antamien tietojen perusteella. Komission asianomaiset yksiköt pitivät näitä tietoja Entacon Martin Ellisin esittämänä pyyntönä sakkojen määräämättä jättämisestä tai alentamisesta 21 päivänä elokuuta 2001 päivätyssä kirjeessä.

Komissio lähetti huhti-, touko-, kesä- ja lokakuussa 2003 11 artiklan mukaiset tietopyynnöt seuraaville kovan ja pehmeän lyhyttavaran valmistajille Euroopan yhteisössä: Coats plc, William Prym GmbH & Co. KG, Entaco Ltd, VBT-yhdistys ja Needle Industries (India) Private Ltd.

Komissio esitti 15 päivänä maaliskuuta 2004 väitetiedoksiannon Prymille, Entacolle ja Coatsille asetuksen (EY) N:o 2842/98 3 artiklan mukaisesti. Entaco vastaanotti sen 16 päivänä maaliskuuta 2004, Coats ja Prym puolestaan 17 päivänä maaliskuuta 2004. Osapuolet pystyivät tutustumaan asiakirja-aineistoon sähköisessä muodossa. Kukin sai CD-ROMin komission asiakirja-aineistosta 26 päivänä maaliskuuta 2004.

Kuulemistilaisuus järjestettiin 18 päivänä kesäkuuta 2004. Linjaa A ja oikeudellista yksikköä kuultiin 18 päivänä syyskuuta 2004.

3. MERKITYKSELLISET MARKKINAT

Komissio on yksilöinyt kolmet merkitykselliset tuotemarkkinat: i) käsinompelu- ja käsityöneulojen (erityisesti erikoisneulojen) Euroopan markkinat, joilla jaettiin tuotemarkkinat ja maantieteelliset markkinat (markkina-arvo noin 30 miljoonaa euroa); ii) muiden ompelu- ja neulomistuotteiden, myös nuppineulojen ja neulepuikkojen Euroopan markkinat (markkina-arvo noin 30 miljoonaa euroa); ja iii) muun kovan lyhyttavaran, myös vetoketjujen ja muiden kiinnitystarvikkeiden Euroopan markkinat (1,5 miljardia euroa). Molemmilla viimeksi mainituilla markkinoilla tuotemarkkinat jaettiin ainoastaan 10 päivän syyskuuta 1994 ja 13 päivän maaliskuuta 1997 välisenä aikana. Käsinompelu- ja käsityöneulojen markkinat on erotettava teollisten koneneulojen markkinoista, sillä yritykset eivät valmistaneet koneneuloja rikkomisajanjaksolla. Prymin mukaan käsinompelu- ja käsityöneuloja olisi pidettävä erillisinä merkityksellisinä markkinoina. Tätä näkemystä ei voida kuitenkaan tukea, sillä muut yritykset eivät kannata sitä ja rikkomiseen johtaneissa sopimuksissa viitataan molempiin neulatyyppeihin.

4. RIKKOMISEEN JOHTANEET JÄRJESTELYT

1. Coatsia suojattiin Entacon ja Prymin harjoittamalta kilpailulta vähittäiskaupassa (Milward-tuotemerkin osalta), sillä: — Entaco ei voinut kilpailla Coatsin kanssa, sillä se oli allekirjoittanut sekä Coatsin että Prymin kanssa vähittäiskauppasopimukset Yhdistyneestä kuningaskunnasta ja Manner-Euroopasta. Toimitus- ja ostosopimuksen 2.2 lauseke rajoittaa Entacon tavaratoimituksia Coatsin asiakkaille Yhdistyneessä kuningaskunnassa: ”Entaco saa toimittaa tavaraa Yhdistyneessä kuningaskunnassa toimivan ostajan asiakkaille ainoastaan, jos se toimitti kyseisille asiakkaille tuotteita ennen allekirjoituspäivämäärää osana tuolloista liiketoimintaansa”. Prymin ja Entacon välisen jakelusopimuksen 2.2 lauseke rajoittaa Entacon myyntiä Coatsin ja Prymin asiakkaille Manner-Euroopassa: ”Entaco saa myydä tuotteita alueella [Eurooppa Yhdistynyttä kuningaskuntaa ja Irlantia lukuun ottamatta] ainoastaan vakiintuneille asiakkaille ja/tai jakelijalle [Prym Consumer] ja/tai Coats-konsernille.” Entaco ei siis ollut riippumaton toimija markkinoilla, sillä se pystyi tosiasiallisesti myymään ainoastaan Coatsille tai Prymille. — Prym tarvitsi Coatsin tukea estääkseen Entacoa pääsemästä Manner-Euroopan markkinoille. On myös muistettava, että Coatsin (joka oli ylivoimaisesti suurin ostaja Yhdistyneessä kuningaskunnassa) ei markkinoidenjakosopimusta noudattaakseen tarvinnut tehdä muuta kuin suorittaa hankinnat Entacolta eikä Prymilta. Tämä piti Prymin toiminnan suppeana Yhdistyneessä kuningaskunnassa ja sai samalla Entacon pysymään Manner-Euroopan ulkopuolella, sillä jos Entaco ei olisi pysytellyt pois Manner-Euroopasta, Coats ei olisi enää pitänyt sitä yksinomaisena toimittajana. Tämä seikka tulee esille Entacon ja Coatsin välisen toimitus- ja ostosopimuksen 2.2 lausekkeesta: ”[…] (b) täyttää vastaavankaltaiset velvoitteensa toimittajan ja Prymin [10. päivänä syyskuuta 1994]/[1. päivänä huhtikuuta 1997] päivätyn sopimuksen nojalla.” Lisäksi Euroopassa pääasiallisena jakelijana toimiva Coats saattoi tuotetilauksillaan ”pallotella” Entacoa ja Prymia toisiaan vastaan, mikä oli lisäkeino pitää Prym aisoissa.

2. Entaco halusi päästä Coatsin yksinomaiseksi toimittajaksi Yhdistyneessä kuningaskunnassa tuotantonsa turvaamiseksi. Muutoin se ei olisi tehnyt tuotemarkkinoiden jakosopimusta, joka rajoitti sen liiketoiminnan kehittymistä. Entaco suostui rajoittamaan toimintaansa hyvin huomattavalla tavalla: Aiesopimuksessa todetaan: ”Entaco suostuu rajoittamaan lyhyttavara-alan valmistus- ja jakelutoimintansa neuloihin ja olemaan ulottamatta toimintaansa nuppineuloihin, hakaneuloihin, neliosaisiin kiinnitystarvikkeisiin, neulepuikkoihin tai muihin lyhyttavaratuotteisiin ilman Prymin ennakkolupaa” (Prymin ja Entacon välisen ostosopimuksen 2.3 lausekkeen lisänä). Edellä mainittu jakelusopimuksen 2.2 lauseke merkitsee sopimusta maantieteellisten markkinoiden jakamisesta. Entaco ei saanut vastaavia takeita Prymilta. Tämän vuoksi se tarvitsi varmistuksen Coatsilta tuotantonsa myynnistä Yhdistyneessä kuningaskunnassa ja sen se saikin. Entaco perustettiin Coatsin toimivan johdon ostettua yrityksen neulatuotannon. Sen kahta merkittävintä kilpailijaa, Prymia ja Coatsia, yhdistivät osakasosuudet ja ”erityiskumppanuus”. Entacolle tällainen kolmenvälinen sopimus oli paras mahdollinen ratkaisu, sillä se sai varman markkina-alueen, kun sen tarvitsi vastineeksi ainoastaan ”esiintyä riippumattomana markkinoilla”.

3. Prym ei olisi voinut tehdä markkinoiden jakamista koskevaa sopimusta ilman Coatsin hyväksyntää, sillä sopimuksesta saattoi olla haittaa tälle Prymin suurimmalle osakkeenomistajalle ja kumppanille Euroopan lyhyttavaramarkkinoilla.

5. PÄÄTELMÄT

Yritysten, joille tämä päätös on osoitettu (1), harjoittamia rikkomisia pidetään ”hyvin vakavina”, sillä yritykset ovat pyrkineet osittamaan kansalliset markkinat ja jakamaan tuotemarkkinat, mikä on rajoittanut kilpailua ja vaikuttanut jäsenvaltioiden väliseen kauppaan.

Komissio ehdottaa, että Entaco vapautettaisiin kaikista sakoista, sillä ainoastaan Entaco ilmoitti komissiolle markkinoiden jakamista koskevista sopimuksista ja esitti ratkaisevat todisteet, joita ilman kyseiset sopimukset eivät olisi paljastuneet, sekä teki jatkuvaa yhteistyötä.

(1) William Prym GmbH & Co. KG ja Prym Consumer GmbH & Co. KG, Coats Holdings Ltd ja J & P Coats Ltd, Entaco Ltd ja Entaco Group Ltd.